钦定古今图书集成/方舆汇编/职方典/第1418卷 > 《庆远府学记》明·陈文
## 钦定古今图书集成/方舆汇编/职方典/第1418卷 > 《庆远府学记》明·陈文

“学校者，王政之先务，所以明人伦、厚风俗也。”故自唐、
虞、三代之盛，下至汉、唐、宋、元，其间愿治之君，莫不是
以为急。盖宜之贤才，由此而作养造就，以底于成，用
之以致君泽民，弘其化理于天下，而成雍熙太和之
治者，良以此也。我朝学校之设，内而两京国子监，外
而府、州县，莫不有之。其教养之法甚详且备，超越于
前，而化理之效，亦过于汉、唐、宋、元远矣。然所在有学
以育生徒，必有庙以祀先师孔子，朔望春秋释菜、释
奠之礼所由行。生徒之育于斯者，皆知明君亲之大
伦，以修其身，以究其理，以致其用，以达其道者，未有
不由于学校也。然所在奉行德意，或有勤怠，而学校
之废兴攸系。广、庆远府，古粤地，秦、汉以后，沦于荒服。
唐及五代为粤州。宋咸淳始为庆远府；元改府为路、
为安抚司，迨于今。洪武初，定为府，领三州六县。其江
山险峻，人风犷戾。宋始建郡学，张栻记之。自宋至今，
人物科甲之载于《郡志》者，亦有也，皆非所谓由教而
入者欤。天顺壬午季春，天台周君一清来守是邦，下
车之初，即释菜，先师孔子遍视学，慨其弊陋，曰：“何以
兴教？”时邻郡寇攘弗靖，君绥辑其民，皆安生乐业。乃
重建大成殿及旁为两庑，前为棂星戟门，复修明伦
堂并后堂、会馔堂，《志道》《据德》《依仁》《游艺》四斋，以至庖
库墙垣，亦莫不完葺，而庙学焕然维新。其南复侵地，
仍为泮池，表以二坊。又以宋冯京皇祐初随父寓武
昌，登解省、廷试，皆居第一。立祠肖像以祀之。廨宇铺
舍，驿传城楼，无不修葺，又立预备仓，储粟石以济民。
盖守是郡，能遍治其事，而获乎上而安乎民，使聚有
养而习有学，其周君之绩亦盛矣哉！于是郡学训导
闽中陈篪、兴国锺渊暨诸士子目睹其盛，敬述其概，
因刑部主事冯俊属余为记。予知周君久“矣，由甲戌
进士为监察御史，以事谪令临桂，政声大著，遂陞郡
守。今以军功陞支正三品俸，而修兹庙学，特君之一
事耳。”因并记其鼎创与夫为郡之概，俾勒诸石，以为
方来者劝云。